PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2002/ZK/R/2/248	Bratislava     21. november 2002

	Rada Protimonopolného úradu Slovenskej republiky v Bratislave, ako orgán príslušný na konanie podľa § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov, podľa § 59 ods. 2 zákona č. 71/1967 Zb. o správnom konaní (správny poriadok) v znení neskorších predpisov

zamieta

	rozklad podnikateľa TATRACOM, a.s., Stará Prievozská 2, 821 09 Bratislava, podaný proti rozhodnutiu Protimonopolného úradu Slovenskej republiky, odboru zneužívania dominantného postavenia č. 2002/ZK/2/1/137 zo dňa 28.06.2002, ktorým Protimonopolný úrad Slovenskej republiky, odbor zneužívania dominantného postavenia zastavil správne konanie začaté na podnet podnikateľa TATRACOM, a.s., Stará Prievozská 2, 821 09 Bratislava, vo veci zneužitia dominantného postavenia podnikateľom Stredisko cenných papierov SR, a.s., ul. 29. augusta 1/A, 814 80 Bratislava,  pretože dôvod konania nebol daný a toto rozhodnutie potvrdzuje. 

Odôvodnenie:

Dňa 28.06.2002 Protimonopolný úrad Slovenskej republiky, odbor zneužívania dominantného postavenia (ďalej len „úrad“) vydal rozhodnutie č. 2002/ZK/2/1/137, ktorým zastavil správne konanie začaté na návrh podnikateľa TATRACOM, a.s., Stará Prievozská 2, 821 09 Bratislava, zastúpeného JUDr. Zuzanou Kubalovou, advokátkou, Obchodná 40, 811 06 Bratislava (ďalej len „TATRACOM, a.s.“) vo veci zneužitia dominantného postavenia podnikateľom Stredisko cenných papierov SR, a.s., ul. 29. augusta 1/A, 814 80 Bratislava (ďalej len „SCP, a.s.“),  pretože dôvod konania nebol daný.
 
Dňa 18.07.2002 bol úradu doručený v zákonnej lehote rozklad (list evidovaný pod č. 4032/2002) podnikateľa TATRACOM, a.s., v ktorom boli namietané najmä nižšie uvedené skutočnosti:

1.	„......Napriek tomu, že vecne príslušným vo veci schvaľovania návrhu Dodatku č. 1 k Cenníku o výške ceny za poskytované služby bol príslušný Úrad pre finančný trh nemožno podľa nášho názoru tento dôvod použiť pre zastavenie konania v zmysle § 32 ods. 2 písm. c) zákona, t.j. že dôvod konania nebol daný. Konania, ktoré je potrebné považovať za zneužívanie dominantného postavenia sa dopúšťa Stredisko. Dôvod konania je daný – je ním zneužívanie dominantného postavenia Strediskom.“

2.	„......Konaním samotného strediska (ktoré nie je orgánom štátnej správy, ale podnikateľom) však dochádza k zneužívaniu dominantného postavenia. Ten, kto sa dopúšťa konania, ktoré je zneužívaním dominantného postavenia však môže sám zabezpečiť nápravu – iniciovaním zmeny Cenníka služieb.“

	Rada Protimonopolného úradu Slovenskej republiky (ďalej len „Rada úradu“) ako orgán príslušný na konanie podľa § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov (ďalej len „zákon“) preskúmala rozkladom napadnuté rozhodnutie v celom rozsahu tak, ako to vyplýva z § 59 ods. 1 zákona č. 71/1967 Zb. o správnom konaní (správny poriadok) v znení neskorších predpisov a dospela k nižšie uvedeným záverom.

	Nakoľko počas konania Rady úradu došlo s účinnosťou od 01.10.2002 (zákon č. 465/2002 Z.z. o skupinových výnimkách zo zákazu dohôd obmedzujúcich hospodársku súťaž a o zmene a doplnení niektorých zákonov) k zmene a doplneniu zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov, Rada úradu v konaní pokračuje už podľa novelizovaného znenia zákona.  

	Podnikateľ TATRACOM, a.s. v návrhu na začatie správneho konania (list zaevidovaný pod č. 1417/2002) žiadal začať správne konanie vo veci zneužívania dominantného postavenia spoločnosťou SCP, a.s., ktoré spočívalo v účtovaní neprimeraných cien za vedenie cenných papierov na účte majiteľa cenných papierov pre fyzické a právnické osoby za jeden kalendárny rok podľa článku II bodu 11 Cenníka služieb Strediska cenných papierov (ďalej len „Cenník služieb“) platného od 1.4.2001.
	
	Podľa názoru Rady úradu úrad dostatočným spôsobom preukázal, že spoločnosti TATRACOM, a.s. aj SCP, a.s. sú podnikateľmi podľa § 3 ods. 2 zákona a teda mohol konať vo veci zneužitia dominantného postavenia podľa § 8 zákona.

K podanému rozkladu zaujíma Rada úradu nasledovné stanovisko:

Pri určení toho, či a ako má úrad v určitej veci konať treba vychádzať primárne z čl. 2 Ústavy Slovenskej republiky, ktorý ustanovuje, že štátne orgány môžu konať iba na základe ústavy, v medziach a v rozsahu a spôsobom, ktorý ustanoví zákon. Kompetencie úradu konať vo veciach ochrany hospodárskej súťaže sú stanovené § 1 a § 22 zákona. Osobná pôsobnosť zákona je stanovená v § 2 ods. 1 zákona, podľa ktorého  sa tento zákon vzťahuje na: 

a)	podnikateľov;
b)	orgány štátnej správy a orgány územnej samosprávy.

Od tohoto rozlíšenia sa následne odvíja aj rozdielny postup vo veciach ochrany hospodárskej súťaže voči uvedeným subjektom. Voči podnikateľom postupuje úrad v konaní, ktoré je upravené zákonom a podľa § 37 ods. 1 tohto zákona podporne aj správnym poriadkom. Výsledkom konania je úradom vydané rozhodnutie, ktorým úrad upravuje konkrétne práva a povinnosti účastníkov konania.

Postup úradu voči orgánom štátnej správy a orgánom územnej samosprávy je upravený § 39 zákona. Pokiaľ existuje podozrenie, že tieto subjekty svojím konaním obmedzujú hospodársku súťaž, úrad voči nim postupuje v režime prešetrovania na relevantnom trhu podľa § 22 ods. 1 písm. a) zákona a v prípade, že úrad porušovanie hospodárskej súťaže preukáže, je povinný tento orgán na jeho protisúťažnú činnosť upozorniť a v stanovenej lehote požadovať nápravu.        

Činnosť a postavenie spoločnosti SCP, a.s. bolo upravené zákonom č. 600/1992 Zb. o cenných papieroch v znení platnom do nadobudnutia účinnosti zákona č. 566/2001 Z.z. o cenných papieroch a investičných službách a o zmene a doplnení niektorých zákonov (ďalej len „zákon o cenných papieroch“). Medzi činnosti, ktoré SCP, a.s. podľa tohto zákona vykonáva, patrí aj vedenie evidencie cenných papierov na účte majiteľa cenných papierov podľa § 57 zákona o cenných papieroch. Túto činnosť vykonáva podnikateľ SCP, a.s. za odplatu na základe zmluvy (§ 56 ods. 8 zákona o cenných papieroch). Cenník služieb, ktoré spoločnosť SCP, a.s. poskytuje za odplatu, schvaľuje Úrad pre finančný trh (§ 56 ods. 8 zákona o cenných papieroch) a spoločnosť SCP, a.s. je povinná schválený Cenník služieb uverejniť najneskôr 30 dní pred nadobudnutím jeho platnosti v periodickej tlači s celoštátnou pôsobnosťou uverejňujúcou burzové správy.

 Z uvedeného podľa názoru Rady úradu vyplýva, že samotný návrh Cenníka služieb, ktorý spoločnosť SCP, a.s. Úradu pre finančný trh predkladá, ešte nevyvoláva žiadne právne účinky vo vzťahu k druhým zmluvným stranám, v tomto prípade voči podnikateľovi TATRACOM, a.s..

Právne záväzný je až Úradom pre finančný trh schválený Cenník služieb poskytovaných spoločnosťou SCP, a.s.. Úrad pre finančný trh schvaľuje tento Cenník  formou rozhodnutia vydaného v správnom konaní podľa § 18 zákona č. 329/2000 Z.z. o Úrade pre finančný trh a o zmene a doplnení niektorých zákonov v platnom znení (ďalej len „zákon o Úrade pre finančný trh“). Rozhodujúcim momentom pre určenie platnosti Cenníka služieb SCP je nadobudnutie právoplatnosti tohto rozhodnutia.    

Z daných skutočností vyplýva, že konanie spoločnosti SCP, a.s. pri predkladaní návrhu Cenníka služieb, ako aj pri účtovaní poplatkov za poskytované služby podľa tohto Cenníka nemôže mať charakter zneužívania dominantného postavenia na relevantnom trhu.  
   
Úrad pre finančný trh bol zriadený zákonom č. 329/2000 Z.z. o Úrade pre finančný trh ako orgán štátnej správy pre oblasť kapitálového trhu a poisťovníctva (§ 2 ods. 1 tohto zákona) s výlučnou kompetenciou schvaľovať predmetný cenník. Túto činnosť vykonáva Úrad pre finančný trh ako orgán štátnej správy a nie ako podnikateľ podľa § 3 ods. 2 zákona. Úrad preto obsah schváleného Cenníka služieb a jeho dopad na hospodársku súťaž neposudzoval v konaní, ale postupoval podľa § 39 zákona (list predsedníčky úradu č. 1218/PMÚSR/2002 zo dňa 13.03.2002).

 Rada úradu konštatuje, že prvostupňový orgán správne posúdil skutkový stav a postupoval v súlade so zákonom a preto na svojom zasadaní dňa 21.11.2002 rozhodla tak, ako je uvedené vo výroku tohto rozhodnutia. 

Poučenie:

	Proti tomuto rozhodnutiu sa podľa § 61 ods. 2 zákona č. 71/1967 Zb. o správnom konaní (správny poriadok) v znení neskorších predpisov nemožno odvolať. 

						Danica Paroulková
				predsedníčka Rady Protimonopolného úradu SR

Rozhodnutie sa doručí:

1.	JUDr. Zuzana Kubalová, Obchodná 40, 811 06 Bratislava
2.	Stredisko cenných papierov SR, a.s., ul. 29. augusta 1/A, 814 80 Bratislava
3.	Protimonopolný úrad SR, odbor zneužívania dominantného postavenia